O d ô v o d n e n i e

A. Všeobecná časť

Ministerstvo spravodlivosti Slovenskej republiky vypracovalo návrh vyhlášky, ktorou sa mení vyhláška Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení vyhlášky č. 279/2005 Z. z. a vyhlášky č. 649/2005 Z. z. 

	Cieľom navrhovanej novely je zvýšiť sumu základnej sadzby tarifnej odmeny advokáta za zastupovanie osoby v materiálnej núdzi v občianskom súdnom konaní podľa tretej časti Občianskeho súdneho poriadku. Vo veci, kde predmetom konania je zaplatenie peňažnej sumy je v príslušnej položke nad 100 000 Sk do 500 000 Sk uvedená suma 6000 Sk. Táto sadzba je v porovnaní s ostatnými sadzbami nepomerne nízka a vznikla pisárskou chybou v legislatívnom procese pri príprave vyhlášky č. 649/2005 Z. z.

Vyhláška je v súlade s Ústavou Slovenskej republiky a so zákonom o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, na ktorého vykonanie je navrhnutá, ako i s ďalšími zákonmi.

Prijatie vyhlášky nepredpokladá dopad na štátny rozpočet, rozpočty obcí ani dopad na rozpočty vyšších územných celkov.

B. Osobitná časť

K Čl. I

Zvyšuje sa suma tarifnej odmeny. 

K Čl. II

Navrhuje sa účinnosť právneho predpisu.